《兜上鞋儿 半幅云林之屋纪事，用郑云娘韵》
清代·冒殷书

花如待客，月似怀人，恐怕负芳时。半幅云林亭畔，蓦地来、密约谁知？

严更动也，远钟鸣矣，心事惹狐疑。却恼座中饶舌，申申詈去还低。

休怜今世，要识前身，曾在鹊桥西。欠了人閒情债，渐渐偿、也费撑持。

浪萍风梗，乍离长别，青鸟倦飞飞。好趁良宵聚首，莫教轻放杯儿。

作者简介：冒殷书，字文足，号借庐，如皋人。诸生。有《梨雨堂集》、《春浮集》、《何文居集》、《万卷楼》初、二集。